CELEX: 62012CJ0380
Language: el
Date: 2014-01-23 00:00:00
Title: Απόφαση του Δικαστηρίου (δέκατο τμήμα) της 23ης Ιανουαρίου 2014.#X BV κατά Staatssecretaris van Financiën.#Αίτηση του Hoge Raad der Nederlanden για την έκδοση προδικαστικής αποφάσεως.#Δασμολογικές κλάσεις — Αποχρωστική γη — Κεφάλαιο 25 της Συνδυασμένης Ονοματολογίας — Δασμολογική κλάση 2508 — Έννοια των «προϊόντων που έχουν αποπλυθεί» — Αφαίρεση ακαθαρσιών χωρίς μεταβολή της δομής του προϊόντος — Κεφάλαιο 38 της Συνδυασμένης Ονοματολογίας — Δασμολογική κλάση 3802.#Υπόθεση C‑380/12.

ΑΠΌΦΑΣΗ ΤΟΥ ΔΙΚΑΣΤΗΡΊΟΥ (δέκατο τμήμα)
      της 23ης Ιανουαρίου 2014 (
            *1
         )
      «Δασμολογικές κλάσεις — Αποχρωστική γη — Κεφάλαιο 25 της Συνδυασμένης Ονοματολογίας — Δασμολογική κλάση 2508 — Έννοια των “προϊόντων που έχουν αποπλυθεί” — Αφαίρεση ακαθαρσιών χωρίς μεταβολή της δομής του προϊόντος — Κεφάλαιο 38 της Συνδυασμένης Ονοματολογίας — Δασμολογική κλάση 3802»
      Στην υπόθεση C‑380/12,
      με αντικείμενο αίτηση προδικαστικής αποφάσεως δυνάμει του άρθρου 267 ΣΛΕΕ υποβληθείσα από το Hoge Raad der Nederlanden (Κάτω Χώρες) με απόφαση της 13ης Ιουλίου 2012, η οποία περιήλθε στο Δικαστήριο στις 8 Αυγούστου 2012, στο πλαίσιο της δίκης
      
         X BV
      
      κατά
      
         Staatssecretaris van Financiën,
      
      ΤΟ ΔΙΚΑΣΤΗΡΙΟ (δέκατο τμήμα),
      συγκείμενο από τους A. Rosas, προεδρεύοντα του δεκάτου τμήματος, D. Šváby και C. Vajda (εισηγητή), δικαστές,
      γενικός εισαγγελέας: N. Wahl
      γραμματέας: M. Ferreira, κύρια υπάλληλος διοικήσεως,
      έχοντας υπόψη την έγγραφη διαδικασία και κατόπιν της επ’ ακροατηρίου συζητήσεως της 8ης Ιουλίου 2013,
      λαμβάνοντας υπόψη τις παρατηρήσεις που υπέβαλαν:
      
               —
            
            
               η X BV, εκπροσωπούμενη από τον G. van Slooten, belastingadviseur,
            
         
               —
            
            
               η Ολλανδική Κυβέρνηση, εκπροσωπούμενη από τις C. Wissels και M. Noort,
            
         
               —
            
            
               η Ευρωπαϊκή Επιτροπή, εκπροσωπούμενη από τον W. Roels και την L. Keppenne,
            
         κατόπιν της αποφάσεως που έλαβε, αφού άκουσε τον γενικό εισαγγελέα, να εκδικάσει την υπόθεση χωρίς την ανάπτυξη προτάσεων,
      εκδίδει την ακόλουθη
      
         Απόφαση
      
      
               1
            
            
               Η αίτηση προδικαστικής αποφάσεως αφορά την ερμηνεία της Συνδυασμένης Ονοματολογίας (στο εξής: ΣΟ) που περιλαμβάνεται στο παράρτημα Ι του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256, σ. 1), όπως τροποποιήθηκε με τον κανονισμό (EK) 1549/2006 της Επιτροπής, της 17ης Οκτωβρίου 2006 (ΕΕ L 301, σ. 1).
            
         
               2
            
            
               Η αίτηση αυτή υποβλήθηκε στο πλαίσιο ένδικης διαφοράς μεταξύ της X BV (στο εξής: X) και του Staatssecretaris van Financiën (Υφυπουργού Οικονομικών) σχετικά με τη δασμολογική κατάταξη εντός της ΣΟ παρτίδων αποχρωστικής γης, ενός είδους αργίλου το οποίο χρησιμοποιείται για τον καθαρισμό και την αποχρωμάτιση βρώσιμων ελαίων.
            
         
         Το νομικό πλαίσιο
      
      
         Το εναρμονισμένο σύστημα περιγραφής και κωδικοποιήσεως των εμπορευμάτων
      
      
               3
            
            
               Το Συμβούλιο Τελωνειακής Συνεργασίας, νυν Παγκόσμιος Οργανισμός Τελωνείων (ΠΟΤ), θεσπίστηκε με τη Σύμβαση για τη σύσταση του εν λόγω Συμβουλίου, η οποία συνήφθη στις Βρυξέλλες στις 15 Δεκεμβρίου 1950. Η ΣΟ στηρίζεται στο εναρμονισμένο σύστημα περιγραφής και κωδικοποιήσεως των εμπορευμάτων (στο εξής: ΕΣ), το οποίο επεξεργάστηκε ο ΠΟΤ και το οποίο θεσπίστηκε με τη Διεθνή Σύμβαση για το εναρμονισμένο σύστημα περιγραφής και κωδικοποιήσεως των εμπορευμάτων (στο εξής: Σύμβαση για το ΕΣ), η οποία συνήφθη στις Βρυξέλλες στις 14 Ιουνίου 1983 και εγκρίθηκε, με το από 24 Ιουνίου 1986 τροποποιητικό της πρωτόκολλο, εξ ονόματος της Ευρωπαϊκής Οικονομικής Κοινότητας, με την απόφαση 87/369/ΕΟΚ του Συμβουλίου, της 7ης Απριλίου 1987 (ΕΕ L 198, σ. 1).
            
         
               4
            
            
               Βάσει του άρθρου 3, παράγραφος 1, της Συμβάσεως για το ΕΣ, κάθε συμβαλλόμενο μέρος δεσμεύεται να έχει δασμολογική και στατιστική ονοματολογία σύμφωνη με το ΕΣ, να χρησιμοποιεί όλες τις κλάσεις και διακρίσεις του συστήματος αυτού, χωρίς προσθήκες ή τροποποιήσεις, καθώς και τους σχετικούς κωδικούς, και να ακολουθεί την αρίθμηση του εν λόγω συστήματος. Κάθε συμβαλλόμενο μέρος ανέλαβε επίσης τη δέσμευση να εφαρμόζει τους γενικούς κανόνες για την ερμηνεία του ΕΣ, καθώς και όλες τις σημειώσεις των τμημάτων, των κεφαλαίων και των διακρίσεων του ΕΣ και να μην τροποποιεί το περιεχόμενό τους.
            
         
               5
            
            
               Ο ΠΟΤ εγκρίνει, υπό τις προϋποθέσεις του άρθρου 8 της Συμβάσεως για το ΕΣ, τις επεξηγηματικές σημειώσεις και τις γνώμες δασμολογικής κατατάξεως που διατυπώνει η επιτροπή του ΕΣ.
            
         
               6
            
            
               Κατά την ημερομηνία καταθέσεως των επίμαχων στην κύρια δίκη διασαφήσεων εισαγωγής, οι σχετικές με την κλάση 2508 επεξηγηματικές σημειώσεις του ΕΣ είχαν ως εξής:
               «Η παρούσα κλάση καλύπτει όλες τις φυσικές αργιλώδεις ουσίες, εκτός από την καολίνη και τις άλλες καολινικές αργίλους του αριθ. 25.07, που αποτελούνται από ιζηματικής προελεύσεως πετρώματα ή γαίες με βάση αργιλοπυριτικά άλατα, των οποίων τα ουσιώδη γενικά χαρακτηριστικά είναι η πλαστικότητα, η δυνατότητα σκληρύνσεως μετά από ψήσιμο και η αντοχή στη θερμότητα. Οι ιδιότητες αυτές καθιστούν τις εν λόγω ουσίες πρώτες ύλες της κεραμικής βιομηχανίας (τούβλα, κεραμίδια οικοδομής, πορσελάνη, φαγεντιανά, πυρίμαχα τούβλα και πυρίμαχα προϊόντα, κ.λπ.)· οι κοινές άργιλοι χρησιμοποιούνται επίσης για τη λίπανση του εδάφους.
               [...]
               Αποκλείονται από την παρούσα κλάση:
               [...]
               
                        b)
                     
                     
                        Οι ενεργοποιημένες άργιλοι (αριθ. 38.02).
                     
                  [...]»
            
         
               7
            
            
               Υπό το σημείο A, το οποίο επιγράφεται «Ενεργοποιημένοι άνθρακες· ενεργοποιημένες φυσικές ορυκτές ύλες», οι σχετικές με την κλάση 3802 επεξηγηματικές σημειώσεις του ΕΣ ανέφεραν τα εξής:
               «Άνθρακας ή ορυκτή ύλη θεωρείται ενεργοποιημένος όταν η δομή της επιφάνειάς του έχει υποστεί μεταβολή μετά από ενδεδειγμένη (θερμική, χημική, κ.λπ.) επεξεργασία ώστε να καταστεί κατάλληλος για ορισμένες χρήσεις όπως η αποχρωμάτιση, η προσρόφηση αερίων ή υγρασίας, η καταλυτική αναγωγή, η ανταλλαγή ιόντων, το φιλτράρισμα.
               [...]
               Μεταξύ των προϊόντων που υπάγονται στην κλάση αυτή δύνανται να αναφερθούν:
               [...]
               
                        b)
                     
                     
                        Οι ενεργοποιημένες φυσικές ορυκτές ύλες, όπως:
                        [...]
                        
                                 3)
                              
                              
                                 Οι άργιλοι και οι ενεργοποιημένες γαίες από κολλοειδείς αργίλους ή από επιλεγμένες αργιλώδεις γαίες, οι οποίες ενεργοποιήθηκαν, αναλόγως του προορισμού τους, μέσω αλκαλικής ουσίας ή οξέος, απεξηράνθησαν και συνεθλίβησαν. Ενεργοποιημένες με αλκαλική ουσία, είναι γαλακτώματα, αιωρήματα και συσσωματικές ύλες που χρησιμοποιούνται, ειδικότερα, για την παρασκευή ειδών καθαρισμού ή στιλβώσεως ή, λόγω της μεγάλης δυνατότητάς τους διογκώσεως, για τη βελτίωση της άμμου χυτεύσεως ή της ιλύος γεωτρήσεως. Ενεργοποιημένες με οξύ, χρησιμεύουν προ πάντων για τον αποχρωματισμό ελαίων, λιπών ή κεριού φυτικής ή ζωικής ορυκτής προελεύσεως.
                              
                           [...]
                     
                  Από την παρούσα κλάση αποκλείονται επίσης:
               
                        a)
                     
                     
                        Οι από τη φύση τους ενεργές φυσικές ορυκτές ύλες (καθαριστικές γαίες, για παράδειγμα) εφόσον δεν υποβλήθηκαν σε επεξεργασία που μετέβαλε τη δομή της επιφάνειάς τους (Κεφάλαιο 25).
                     
                  [...]»
            
         
         Η ΣΟ
      
      
               8
            
            
               Η δασμολογική κατάταξη των εμπορευμάτων που εισάγονται στην Ευρωπαϊκή Ένωση διέπεται από τη ΣΟ. Η μορφή της ΣΟ που ίσχυε κατά τον χρόνο των πραγματικών περιστατικών της κύριας δίκης είναι εκείνη υπό τον κανονισμό 1549/2006.
            
         
               9
            
            
               Το άρθρο 9, παράγραφοι 1 και 2, του κανονισμού 2658/87, όπως τροποποιήθηκε με τον κανονισμό 1549/2006, έχει ως εξής:
               «1.   Τα μέτρα που αφορούν τα ακόλουθα θέματα θεσπίζονται με τη διαδικασία που ορίζεται στο άρθρο 10:
               
                        α)
                     
                     
                        εφαρμογή της [ΣΟ] και του [ολοκληρωμένου δασμολογίου των Ευρωπαϊκών Κοινοτήτων (TARIC)], ιδίως όσον αφορά:
                        
                                 —
                              
                              
                                 την κατάταξη των εμπορευμάτων στις ονοματολογίες που αναφέρονται στο άρθρο 8,
                              
                           
                                 —
                              
                              
                                 τις επεξηγηματικές σημειώσεις,
                              
                           [...]
                     
                  
                        β)
                     
                     
                        τροποποιήσεις της [ΣΟ] για να λαμβάνεται υπόψη η εξέλιξη των αναγκών στον τομέα της στατιστικής ή της εμπορικής πολιτικής·
                     
                  
                        γ)
                     
                     
                        τροποποιήσεις του παραρτήματος II·
                     
                  
                        δ)
                     
                     
                        τροποποιήσεις της [ΣΟ] και προσαρμογές των δασμών σύμφωνα με τις αποφάσεις που θεσπίζονται από το Συμβούλιο ή την Επιτροπή·
                     
                  
                        ε)
                     
                     
                        τροποποιήσεις της [ΣΟ] που έχουν σκοπό την προσαρμογή της στην τεχνολογική ή εμπορική εξέλιξη ή αποσκοπούν στην εναρμόνιση και διευκρίνιση των κειμένων·
                     
                  
                        στ)
                     
                     
                        τροποποιήσεις της [ΣΟ] που προκύπτουν από τροποποιήσεις της ονοματολογίας του [ΕΣ]·
                     
                  [...]
               2.   Οι διατάξεις που θεσπίζονται βάσει της παραγράφου 1 δεν μπορούν να τροποποιούν:
               
                        —
                     
                     
                        το ύψος των δασμών,
                     
                  [...]».
            
         
               10
            
            
               Το δεύτερο μέρος της ΣΟ, το οποίο περιέχει τον πίνακα δασμών, περιλαμβάνει το τμήμα V, το οποίο επιγράφεται «Προϊόντα ορυκτά». Το περιεχόμενο στο εν λόγω τμήμα κεφάλαιο 25 επιγράφεται «Αλάτι, Θείο, Γαίες και πέτρες. Γύψος, ασβέστης και τσιμέντα». Σε αυτό το κεφάλαιο 25, η κλάση 2508 της ΣΟ τροποποιήθηκε με τον κανονισμό 1549/2006, ο οποίος τέθηκε σε ισχύ την 1η Ιανουαρίου 2007 και κατά συνέπεια έχει εφαρμογή επί των πραγματικών περιστατικών της κύριας δίκης.
            
         
               11
            
            
               Πριν από την τροποποίηση αυτή, στη μορφή της υπό τον κανονισμό (ΕΚ) 1719/2005 της Επιτροπής, της 27ης Οκτωβρίου 2005, για τροποποίηση του παραρτήματος I του κανονισμού 2658/87 (ΕΕ L 286, σ. 1), η κλάση 2508 της ΣΟ περιελάμβανε τη διάκριση 2508 20 00 για τις αποχρωστικές γαίες και τις καθαριστικές γαίες. Ο κανονισμός 1549/2006 κατήργησε τη διάκριση αυτή, οπότε η κλάση 2508 της ΣΟ, στη μορφή της που έχει εφαρμογή επί των πραγματικών περιστατικών της κύριας δίκης, είχε ως εξής:
               «2508 Άλλες άργιλοι (με εξαίρεση τις εκτονωμένες αργίλους της κλάσης 6806), ανδαλουσίτης, κυανίτης, σιλλιμανίτης, έστω και πυρωμένοι. Μουλλίτης. Χώματα που παίρνονται ύστερα από άλεσμα των θραυσμάτων των ψημένων πυρίμαχων πλίνθων ή των ψημένων μειγμάτων αργίλου και άλλων πυρίμαχων υλών, καθώς και όσα αποτελούνται από χώματα χαλαζιακά, που περιέχουν άργιλο αλεσμένη, ή από μείγματα αργίλου και χαλαζία αλεσμένου:
               2508 10 00 – Μπεντονίτης
               2508 30 00 – Άργιλοι πυρίμαχες
               2508 40 00 – Άλλες άργιλοι
               2508 50 00 – Ανδαλουσίτης, κυανίτης, σιλλιμανίτης
               2508 60 00 – Μουλλίτης
               2508 70 00 – Χώματα που παίρνονται ύστερα από άλεσμα των θραυσμάτων των ψημένων πυρίμαχων πλίνθων ή των ψημένων μειγμάτων αργίλου και άλλων πυρίμαχων υλών, καθώς και όσα αποτελούνται από χώματα χαλαζιακά, που περιέχουν άργιλο αλεσμένη, ή από μείγματα αργίλου και χαλαζία αλεσμένου».
            
         
               12
            
            
               Το τμήμα VI της ΣΟ, το οποίο επιγράφεται «Προϊόντα των χημικών βιομηχανιών και των συναφών βιομηχανιών», περιέχει το κεφάλαιο 38 «Διάφορα προϊόντα των χημικών βιομηχανιών». Τόσο στη μορφή της υπό τον κανονισμό 1719/2005 όσο και στη μορφή της υπό τον κανονισμό 1549/2006, η κλάση 3802 της ΣΟ έχει ως εξής:
               «3802 Άνθρακες ενεργοποιημένοι. Φυσικές ορυκτές ύλες ενεργοποιημένες. Άνθρακες ζωικής προέλευσης, στους οποίους περιλαμβάνεται και ο εξασθενισμένος ζωικός άνθρακας:
               3802 10 00 – Άνθρακες ενεργοποιημένοι
               3802 90 00 – Άλλα».
            
         
               13
            
            
               Το κεφάλαιο 25 της ΣΟ περιέχει τη σημείωση 1 η οποία έχει ως εξής:
               «Εκτός αντιθέτων διατάξεων και με την επιφύλαξη της σημείωσης 4, δεν περιλαμβάνονται στο κεφάλαιο αυτό παρά μόνο τα ακατέργαστα προϊόντα ή τα προϊόντα που έχουν αποπλυθεί (έστω και με χημικές ουσίες με τις οποίες αφαιρούνται οι ακαθαρσίες χωρίς να μεταβάλλεται η δομή του προϊόντος), χοντροθρυμματισθεί, ψιλοθρυμματισθεί, κονιορτοποιηθεί, έχουν υποστεί χωρισμό με αιώρηση, χοντροκοσκινισθεί, λεπτοκοσκινισθεί, εμπλουτισθεί με επίπλευση, μαγνητικό διαχωρισμό ή άλλες μεθόδους μηχανικές ή φυσικές (με εξαίρεση την κρυστάλλωση), όχι όμως τα προϊόντα που έχουν υποστεί φρύξη, πύρωση, που προκύπτουν από μείγμα ή έχουν υποστεί επεξεργασία ανώτερη εκείνης που αναφέρεται σε κάθε κλάση.
               Στα προϊόντα του κεφαλαίου αυτού μπορεί να προστεθεί αντισκονιακή ουσία, εφόσον η προσθήκη αυτή δεν καθιστά το προϊόν περισσότερο κατάλληλο για ειδικές χρήσεις παρά για τη γενική του χρήση.»
            
         
               14
            
            
               Η σημείωση 4 του κεφαλαίου 25 της ΣΟ, την οποία αναφέρει η εν λόγω σημείωση 1, έχει ως εξής:
               «Η κλάση 2530 περιλαμβάνει κυρίως: τους μη εκτονωμένους βερμικουλίτη, περλίτη και χλωρίτες. Τις χρωστικές γαίες, έστω και πυρωμένες ή αναμειγμένες μεταξύ τους. Τα φυσικά μαρμαρυγιακά οξείδια του σιδήρου. Το φυσικό σήπιο (έστω και σε στιλβωμένα τεμάχια). Το φυσικό ήλεκτρο. Το σήπιο και το ήλεκτρο που έχουν ανασυσταθεί, σε πλακίδια, βέργες, ράβδους ή παρόμοια σχήματα, με απλή σχηματοποίησή τους σε καλούπια. Το γαγάτη. Το ανθρακικό στρόντιο (στροντιανίτης), έστω και πυρωμένο, με εξαίρεση το οξείδιο του στροντίου. Τα θραύσματα και συντρίμματα ειδών αγγειοπλαστικής και τα τεμάχια θρυμματισμένων οπτόπλινθων και τσιμεντόλιθων.»
            
         
         Η διαφορά της κύριας δίκης και τα προδικαστικά ερωτήματα
      
      
               15
            
            
               Τα κρίσιμα πραγματικά περιστατικά της διαφοράς της κύριας δίκης, όπως προκύπτουν από την απόφαση περί παραπομπής, δύνανται να περιγραφούν ως ακολούθως.
            
         
               16
            
            
               Στις 2 και 12 Φεβρουαρίου 2007 η X, η οποία εδρεύει στο Z στις Κάτω Χώρες, κατέθεσε διασαφήσεις για τη θέση σε ελεύθερη κυκλοφορία παρτίδων αποχρωστικής γης, οι οποίες έφεραν τις εμπορικές ονομασίες Α και Β. Τα προϊόντα αυτά χρησιμοποιούνται ιδίως για τον καθαρισμό και την αποχρωμάτιση βρώσιμων ελαίων.
            
         
               17
            
            
               Κατά το αιτούν δικαστήριο, η αποχρωστική γη είναι ένα είδος αργίλου το οποίο από τη φύση του έχει προσροφητική ικανότητα που το καθιστά κατάλληλο ιδίως για τον καθαρισμό και την αποχρωμάτιση βρώσιμων ελαίων. Το εν λόγω είδος αργίλου συνίσταται από κρυστάλλους οι οποίοι αποτελούνται από φύλλα με δομή τριών στρώσεων. Μια οκταεδρική στρώση αλουμινίου και ατόμων οξυγόνου υπάρχει ανάμεσα σε δύο τετραεδρικές στρώσεις πυριτίου και ατόμων οξυγόνου. Ανάμερα στα φύλλα αυτά βρίσκονται ανταλλάξιμα ιόντα. Η δομή αυτή έχει αρνητικό φορτίο και έλκει κατιόντα προκειμένου να τα εξουδετερώσει. Στην άργιλο σε φυσική μορφή, τα κατιόντα αυτά αποτελούνται από ιόντα υδρογόνου. Στη μορφή αυτή, η άργιλος είναι κατάλληλη για καθαρισμό και αποχρωμάτιση.
            
         
               18
            
            
               Στη φύση, από την όξινη βροχή επέρχονται ορισμένες μεταβολές. Έτσι, άργιλος ελευθερώνεται από την πετρώδη μάζα της. Η άργιλος αυτή συγκεντρώνεται σε λεκανοπέδια, όπου τα περιεχόμενα σε αυτήν ιόντα υδρογόνου αντικαθίστανται από ιόντα ασβεστίου. Σε μια τέτοια περίπτωση, γίνεται εξόρυξη ενός φυσικού προϊόντος, δηλαδή της αργίλου που έχει ιόντα ασβεστίου. Μετά την εξόρυξη, η άργιλος αυτή υποβάλλεται σε επεξεργασία με θειικό οξύ και στη συνέχεια αποπλένεται με νερό. Με την επεξεργασία αυτή αφαιρούνται τα ιόντα ασβεστίου από τους κρυστάλλους. Στη θέση τους, ιόντα υδρογόνου ενσωματώνονται στη δομή της αργίλου. Συνεπεία της ανταλλαγής ιόντων, η δομή της επιφάνειας των φύλλων μεταβάλλεται, υπό την έννοια ότι αυξάνει το διάστημα μεταξύ των φύλλων. Η αύξηση αυτή μεγαλώνει την προσροφητική ικανότητα της αργίλου.
            
         
               19
            
            
               Από την απόφαση περί παραπομπής προκύπτει επίσης ότι υπάρχει φυσική αποχρωστική γη η οποία, χωρίς επεξεργασία με οξύ, έχει μεγαλύτερη προσροφητική ικανότητα από εκείνη των επίμαχων στην κύρια δίκη προϊόντων.
            
         
               20
            
            
               Κατά τη διάρκεια ελέγχου, οι τελωνειακές αρχές έλαβαν δείγματα των προϊόντων Α και Β και τα διαβίβασαν στο εργαστήριό τους για περαιτέρω έρευνα. Με βάση τα αποτελέσματα της έρευνας αυτής, οι τελωνειακές αρχές συνήγαγαν ότι τα προϊόντα Α και Β υπάγονται όχι στη δασμολογική διάκριση 2508 40 00 της ΣΟ («άλλες άργιλοι»), η οποία δηλώθηκε με τις διασαφήσεις, αλλά στη διάκριση 3802 90 00 της ΣΟ, «άλλα», στην οποία αντιστοιχεί υψηλότερος κατά 5,7 % συντελεστής τελωνειακών δασμών. Ως εκ τούτου, οι τελωνειακές αρχές, με δύο ατομικές ειδοποιήσεις της 10ης Απριλίου και 15ης Ιουνίου 2007, απαίτησαν την καταβολή υψηλότερων τελωνειακών δασμών.
            
         
               21
            
            
               Η X προσέβαλε τις ατομικές αυτές ειδοποιήσεις διαδοχικά ενώπιον των τελωνειακών αρχών, του Rechtbank te Haarlem και του Gerechtshof te Amsterdam.
            
         
               22
            
            
               Με απόφαση της 23ης Δεκεμβρίου 2010, το Gerechtshof te Amsterdam έκρινε ότι τα επίμαχα προϊόντα πρέπει να καταταγούν μεταξύ των «ενεργοποιημένων ορυκτών υλών» της κλάσεως 3802 90 00 της ΣΟ, κατ’ εφαρμογήν του γενικού ερμηνευτικού κανόνα 1 της ΣΟ.
            
         
               23
            
            
               Το Gerechtshof te Amsterdam εκτίμησε ότι η κατάταξη των προϊόντων αυτών μεταξύ των «άλλων αργίλων» της διακρίσεως 2508 40 00 της ΣΟ δεν είναι δυνατή, δεδομένου ότι η επεξεργασία με οξύ στην οποία υποβλήθηκαν δεν μπορεί να αποτελέσει «απόπλυση» υπό την έννοια της σημειώσεως 1 του κεφαλαίου 25 της ΣΟ, επειδή κατά τη διαδικασία επεξεργασίας γίνεται όχι μόνον αφαίρεση ορισμένων στοιχείων από την άργιλο, αλλά και προσθήκη νέων στοιχείων σε αυτήν.
            
         
               24
            
            
               Επιπλέον, το Gerechtshof te Amsterdam έκρινε ότι τα επίμαχα προϊόντα δύνανται να θεωρηθούν «ενεργοποιημένα» υπό την έννοια της κλάσεως 3802 της ΣΟ. Το δικαστήριο αυτό εξέθεσε συναφώς ότι οι σχετικές με την κλάση 3802 επεξηγηματικές σημειώσεις του ΕΣ αποκλείουν από την κλάση αυτή τις φυσικές ορυκτές ύλες που από τη φύση τους είναι ενεργές, όπως οι καθαριστικές γαίες, αρκεί να μην υποβλήθηκαν σε επεξεργασία που μετέβαλε τη δομή της επιφάνειάς τους. Κατά το Gerechtshof te Amsterdam, από το χωρίο αυτό προκύπτει ότι οι φυσικές ορυκτές ύλες που από τη φύση τους είναι ήδη ενεργές μπορούν να «ενεργοποιηθούν» υπό την έννοια της κλάσεως 3802 της ΣΟ. Κατά συνέπεια, το Gerechtshof te Amsterdam έκρινε ότι τα επίμαχα προϊόντα «ενεργοποιήθηκαν» παρά το ότι από τη φύση της η άργιλος ήδη ήταν ενεργή, επειδή με την απόπλυση με θειικό οξύ και νερό μεταβλήθηκε στην κρυσταλλική δομή της αργίλου η δομή της επιφάνειας των φύλλων.
            
         
               25
            
            
               Η X κατέθεσε ενώπιον του αιτούντος δικαστηρίου αίτηση αναιρέσεως της προαναφερθείσας αποφάσεως του Gerechtshof te Amsterdam, ο δε Staatssecretaris van Financiën κατέθεσε αντίθετη αίτηση αναιρέσεως.
            
         
               26
            
            
               Το αιτούν δικαστήριο εκθέτει ότι, με τον λόγο αναιρέσεως, η X διατείνεται ότι το Gerechtshof te Amsterdam υπέπεσε σε πλάνη περί το δίκαιο επειδή έκρινε ότι τα επίμαχα προϊόντα υπάγονται στην κλάση 3802 της ΣΟ, ενώ η επεξεργασία με οξύ δεν μετέβαλε τα αντικειμενικά χαρακτηριστικά και τις αντικειμενικές ιδιότητες των επίμαχων προϊόντων ως ενεργών ορυκτών υλών, που κατά συνέπεια υπάγονται στην κλάση 2508 της ΣΟ.
            
         
               27
            
            
               Το αιτούν δικαστήριο εκτιμά ότι, σύμφωνα με τη σημείωση 1 του κεφαλαίου 25 της ΣΟ, η απόπλυση των προϊόντων δεν εμποδίζει την κατάταξή τους στην κλάση 2508 του ΕΣ, ακόμη και αν η απόπλυση αυτή πραγματοποιείται «με χημικές ουσίες με τις οποίες αφαιρούνται οι ακαθαρσίες, χωρίς να μεταβάλλεται η δομή του προϊόντος». Παρά ταύτα, το αιτούν δικαστήριο διερωτάται αν η έκφραση «αφαίρεση ακαθαρσιών» καλύπτει την αφαίρεση, για την ενίσχυση ορισμένων φυσικών χαρακτηριστικών του εν λόγω προϊόντος, χημικών συστατικών που λόγω φυσικών περιστάσεων βρίσκονται σε ένα σε ακατέργαστη μορφή ορυκτό προϊόν. Το αιτούν δικαστήριο παρατηρεί ότι η σημείωση 1 του κεφαλαίου 25 της ΣΟ δεν αναφέρει σαφώς αν αφορά επίσης την απόπλυση ενός σε ακατέργαστη μορφή ορυκτού προϊόντος για να εξαλειφθεί μια τέτοια «φυσική ρύπανση», η οποία αποτελεί μέρος αυτού τούτου του ορυκτού προϊόντος.
            
         
               28
            
            
               Το αιτούν δικαστήριο προσθέτει ότι αν τα ιόντα ασβεστίου που υπάρχουν στα ορυκτά προϊόντα κατά την εξόρυξή τους πρέπει να θεωρηθούν «ακαθαρσίες» υπό την έννοια της σημειώσεως 1 του κεφαλαίου 25 της ΣΟ, θα πρέπει να καθοριστεί αν η έκφραση «χωρίς να μεταβάλλεται η δομή του προϊόντος» καλύπτει την απόπλυση με θειικό οξύ και νερό. Κατά το αιτούν δικαστήριο, δύο ερμηνείες είναι δυνατές εν προκειμένω.
            
         
               29
            
            
               Κατά μια πρώτη ερμηνεία της σημειώσεως 1 του κεφαλαίου 25 της ΣΟ, για να μπορέσουν να καταταγούν στην κλάση της 2508, τα επίμαχα προϊόντα πρέπει να έχουν διατηρήσει, μετά την απόπλυση, τα κρίσιμα αντικειμενικά χαρακτηριστικά και ιδιότητες του προϊόντος «άλλες άργιλοι» υπό την έννοια της εν λόγω κλάσεως. Κατά την ερμηνεία αυτή, ούτε από το γράμμα της κλάσεως 2508 της ΣΟ ούτε από τις επεξηγηματικές σημειώσεις του ΕΣ ή της ΣΟ προκύπτει ότι το επίπεδο της προσροφητικής ικανότητας της αργίλου, η ποσότητα ιόντων ασβεστίου ή ιόντων υδρογόνου στην κρυσταλλική δομή ή ακόμη το ακριβές διάστημα μεταξύ των φύλλων έχουν οποιαδήποτε σημασία για την κατάταξη της αποχρωστικής γης στην κλάση 2508 της ΣΟ.
            
         
               30
            
            
               Πάντως, το αιτούν δικαστήριο παρατηρεί ότι δεν αμφισβητείται ότι, κατά τον χρόνο της εξορύξεώς τους, τα επίμαχα προϊόντα ήδη είχαν χαρακτηριστικά και ιδιότητες που απαιτούνται για να θεωρηθούν «άλλες άργιλοι» υπό την έννοια της κλάσεως 2508 της ΣΟ και ότι, ακόμη και μετά την επεξεργασία με θειικό οξύ και νερό, τα προϊόντα αυτά εξακολουθούν να έχουν τα αντικειμενικά χαρακτηριστικά και τις αντικειμενικές ιδιότητες για να καταταγούν στη δασμολογική αυτή κλάση. Διευκρινίζει ότι δεν αμφισβητείται ούτε ότι η επεξεργασία με οξύ δεν προσέθεσε αντικειμενικά χαρακτηριστικά ή αντικειμενικές ιδιότητες στα επίμαχα προϊόντα που τα κατέστησαν κατάλληλα για χρήσεις άλλες από εκείνες για τις οποίες χρησιμοποιείται εν γένει η αποχρωστική γη. Κατά το αιτούν δικαστήριο, το γεγονός και μόνον ότι αυξήθηκε η προσροφητική ικανότητα, χαρακτηριστικό που απαιτείται για την κατάταξη στις «άλλες αργίλους» υπό την έννοια της κλάσεως 2508 της ΣΟ, δεν εμποδίζει το να συνεχίσουν τα εν λόγω προϊόντα να κατατάσσονται στην κλάση αυτή, επειδή το μέγεθος της ικανότητας αυτής δεν υπερβαίνει τη φυσική προσροφητική ικανότητα εν γένει της αποχρωστικής γης.
            
         
               31
            
            
               Κατά μια δεύτερη ερμηνεία της σημειώσεως 1 του κεφαλαίου 25 της ΣΟ, δεν είναι αρκετό να εξακολουθούν τα επίμαχα προϊόντα να έχουν τα αντικειμενικά χαρακτηριστικά και τις αντικειμενικές ιδιότητες που απαιτούνται για την κατάταξη μεταξύ των «άλλων αργίλων» υπό την έννοια της κλάσεως 2508 της ΣΟ. Πράγματι, θα πρέπει να αποκλειστούν από την κλάση αυτή τα ορυκτά προϊόντα που μετά την εξόρυξή τους υποβλήθηκαν σε χημικές επεξεργασίες που μετέβαλαν τη δομή και σύνθεσή τους. Κατά την ερμηνεία αυτή, μολονότι τα ιόντα υδρογόνου δεν είναι από φυσικής απόψεως ξένα προς προϊόντα όπως η αποχρωστική γη, η ύπαρξή τους μετά την επεξεργασία συνεπάγεται ότι τα προϊόντα αυτά πρέπει να θεωρηθούν «διάφορα προϊόντα των χημικών βιομηχανιών» υπό την έννοια του κεφαλαίου 38 της ΣΟ.
            
         
               32
            
            
               Λαμβανομένων υπόψη των ανωτέρω, το αιτούν δικαστήριο εκτιμά ότι η δασμολογική κατάταξη των επίμαχων προϊόντων εξαρτάται από την ερμηνεία διατάξεων του δικαίου της Ένωσης, και ειδικότερα της δασμολογικής κλάσεως 2508 και της σημειώσεως 1 του κεφαλαίου 25 της ΣΟ. Κατά συνέπεια, το Hoge Raad der Nederlanden αποφάσισε να αναστείλει τη διαδικασία και να υποβάλει στο Δικαστήριο τα ακόλουθα προδικαστικά ερωτήματα:
               
                        «1)
                     
                     
                        Καλύπτει η έκφραση “αφαίρεση ακαθαρσιών” που περιλαμβάνεται στη σημείωση 1 του κεφαλαίου 25 του ΕΣ επίσης την αφαίρεση συγκεκριμένων χημικών συστατικών που λόγω φυσικών περιστάσεων βρίσκονται σε ένα σε ακατέργαστη μορφή ορυκτό προϊόν, αφαίρεση η οποία έχει ως σκοπό την ενίσχυση (συγκεκριμένων) φυσικών χαρακτηριστικών του ορυκτού προϊόντος τα οποία είχαν απισχνανθεί λόγω των φυσικών αυτών περιστάσεων;
                     
                  
                        2)
                     
                     
                        Αν από την απάντηση στο πρώτο ερώτημα προκύπτει ότι πρόκειται για αφαίρεση ακαθαρσιών υπό την έννοια της σημειώσεως 1 του κεφαλαίου 25 των επεξηγηματικών σημειώσεων του ΕΣ, με βάση ποια κριτήρια πρέπει να καθοριστεί αν, σύμφωνα με την προαναφερθείσα σημείωση, μια ορυκτή ύλη όπως η αποχρωστική γη δύναται, μετά την απόπλυση με θειικό οξύ και νερό, να συνεχίσει να κατατάσσεται στη δασμολογική [διάκριση] 2508 40 00 της ΣΟ και δεν πρέπει να θεωρηθεί προϊόν της χημικής βιομηχανίας υπό την έννοια του κεφαλαίου 38 του ΕΣ;»
                     
                  
         
         Επί των προδικαστικών ερωτημάτων
      
      
               33
            
            
               Κατ’ αρχάς, επισημαίνεται ότι τα τεθέντα ερωτήματα, μολονότι ρητώς αναφέρουν τη σημείωση 1 του κεφαλαίου 25 των επεξηγηματικών σημειώσεων του ΕΣ, σκοπό έχουν να καθοριστεί το περιεχόμενο της έννοιας «απόπλυση» κατά τη σημείωση 1 του κεφαλαίου 25 της ΣΟ, κατά την οποία υπάγονται στις κλάσεις του εν λόγω κεφαλαίου 25 μεταξύ άλλων τα προϊόντα «που έχουν αποπλυθεί», «έστω και με χημικές ουσίες με τις οποίες αφαιρούνται οι ακαθαρσίες χωρίς να μεταβάλλεται η δομή του προϊόντος».
            
         
               34
            
            
               Επιπλέον, πρέπει να υπομνησθεί ότι, όταν το Δικαστήριο επιλαμβάνεται αιτήσεως προδικαστικής αποφάσεως σε θέματα δασμολογικής κατατάξεως, το έργο του συνίσταται κυρίως στο να αποσαφηνίσει στο εθνικό δικαστήριο τα κριτήρια των οποίων η εφαρμογή θα μπορέσει να δώσει στο τελευταίο τη δυνατότητα να κατατάξει σωστά τα επίμαχα προϊόντα στη ΣΟ και όχι στο να προβεί το ίδιο στην κατάταξη αυτή, και τούτο πολύ περισσότερο επειδή το Δικαστήριο δεν διαθέτει οπωσδήποτε όλα τα απαραίτητα προς τούτο στοιχεία. Έτσι, το εθνικό δικαστήριο είναι, σε κάθε περίπτωση, σε καλύτερη θέση να το πράξει (αποφάσεις της 7ης Νοεμβρίου 2002, C-260/00 έως C-263/00, Lohmann και Medi Bayreuth, Συλλογή 2002, σ. I-10045, σκέψη 26· της 22ας Δεκεμβρίου 2010, C-12/10, Lecson Elektromobile, Συλλογή 2010, σ. I-14173, σκέψη 15, και της 22ας Νοεμβρίου 2012, C‑320/11, C‑330/11, C‑382/11 και C‑383/11, Digitalnet κ.λπ., σκέψη 61).
            
         
               35
            
            
               Κατά συνέπεια, στο αιτούν δικαστήριο απόκειται να κατατάξει τα επίμαχα στην κύρια δίκη προϊόντα με γνώμονα τις απαντήσεις που θα δοθούν από το Δικαστήριο στα ερωτήματα που του υποβλήθηκαν.
            
         
         Επί του πρώτου ερωτήματος
      
      
               36
            
            
               Με το πρώτο ερώτημά του, το αιτούν δικαστήριο ζητεί στην ουσία να διευκρινιστεί αν η έκφραση «αφαίρεση ακαθαρσιών» που περιέχεται στη σημείωση 1 του κεφαλαίου 25 της ΣΟ καλύπτει την αφαίρεση χημικών συστατικών που λόγω φυσικών περιστάσεων βρίσκονται σε ένα σε ακατέργαστη μορφή ορυκτό προϊόν, και με σκοπό την ενίσχυση ορισμένων φυσικών χαρακτηριστικών του εν λόγω προϊόντος.
            
         
               37
            
            
               Κατ’ αρχάς, αντιθέτως προς αυτό που υποστηρίζει η αναιρεσείουσα της κύριας δίκης, το γεγονός ότι μια διαδικασία μπορεί να εφαρμοστεί υπό φυσικές συνθήκες δεν αποκλείει τη δυνατότητα η διαδικασία αυτή να αποτελέσει επεξεργασία υπό την έννοια της σημειώσεως 1 του κεφαλαίου 25 της ΣΟ και δεν συνεπάγεται ότι τα προϊόντα που τυγχάνουν επεξεργασίας με τη διαδικασία αυτή, όπως τα επίμαχα στην κύρια δίκη προϊόντα, πρέπει να θεωρηθούν ορυκτά προϊόντα σε ακατέργαστη μορφή υπό την έννοια της εν λόγω σημειώσεως.
            
         
               38
            
            
               Για να καθοριστεί το περιεχόμενο της εκφράσεως «αφαίρεση ακαθαρσιών» που περιλαμβάνεται στην σημείωση 1 του κεφαλαίου 25 της ΣΟ και αποτελεί αντικείμενο του πρώτου ερωτήματος, πρέπει να υπομνησθεί πάγια νομολογία του Δικαστηρίου κατά την οποία, προς το συμφέρον της ασφάλειας δικαίου και για τη διευκόλυνση των ελέγχων, το καθοριστικό κριτήριο για τη δασμολογική κατάταξη των εμπορευμάτων πρέπει να αναζητείται, γενικά, στα αντικειμενικά χαρακτηριστικά και στις αντικειμενικές ιδιότητές τους, όπως αυτά ορίζονται από το γράμμα της κλάσεως της ΣΟ και των σημειώσεων τμήματος ή κεφαλαίου (βλ., μεταξύ άλλων, αποφάσεις της 15ης Φεβρουαρίου 2007, C-183/06, RUMA, Συλλογή 2007, σ. I-1559, σκέψη 27· της 27ης Σεπτεμβρίου 2007, C-208/06 και C-209/06, Medion και Canon Deutschland, Συλλογή 2007, σ. I-7963, σκέψη 34, και της 20ής Ιουνίου 2013, C‑568/11, Agroferm, σκέψη 27).
            
         
               39
            
            
               Επιπλέον, ο προορισμός του προϊόντος δύναται να αποτελέσει αντικειμενικό κριτήριο κατατάξεως εφόσον είναι συμφυής με το εν λόγω προϊόν, ο συμφυής δε αυτός χαρακτήρας πρέπει να μπορεί να εκτιμάται σε συνάρτηση με τα αντικειμενικά χαρακτηριστικά και τις αντικειμενικές ιδιότητες του προϊόντος αυτού (βλ. προαναφερθείσα απόφαση RUMA, σκέψη 36· απόφαση της 29ης Απριλίου 2010, C-123/09, Roeckl Sporthandschuhe, Συλλογή 2010, σ. I-4065, σκέψη 28, και προαναφερθείσα απόφαση Agroferm, σκέψη 41).
            
         
               40
            
            
               Εν προκειμένω, από την απόφαση περί παραπομπής προκύπτει ότι η επεξεργασία των επίμαχων στην κύρια δίκη προϊόντων, παρτίδων αποχρωστικής γης, συνίσταται στην αντικατάσταση ιόντων ασβεστίου με ιόντα υδρογόνου στη δομή των προϊόντων αυτών, για να αυξηθεί η προσροφητική τους ικανότητα, πράγμα που τα καθιστά κατάλληλα για τον καθαρισμό και την αποχρωμάτιση βρώσιμων ελαίων. Επιπλέον, από τις κατά την επ’ ακροατηρίου συζήτηση παρατηρήσεις της Επιτροπής, η οποία δεν αντικρούστηκε στο σημείο αυτό, προκύπτει ότι η επεξεργασία αυτή αποκλείει τη χρησιμοποίηση της αποχρωστικής γης για άλλους σκοπούς εκτός από τον καθαρισμό και την αποχρωμάτιση βρώσιμων ελαίων.
            
         
               41
            
            
               Υπό τις συνθήκες αυτές, και όπως υπογραμμίζει η Επιτροπή, η έννοια της «αφαιρέσεως ακαθαρσιών» κατά τη σημείωση 1 του κεφαλαίου 25 της ΣΟ πρέπει να ερμηνευθεί σε συνάρτηση με τον εγγενή προορισμό των επίμαχων προϊόντων. Έτσι, η αφαίρεση ιόντων ασβεστίου δύναται να θεωρηθεί αφαίρεση ακαθαρσιών υπό την έννοια της εν λόγω σημειώσεως 1 εφόσον η αφαίρεση αυτή βελτιώνει τη δυνατότητα των επίμαχων προϊόντων να επιτύχουν τον εγγενή προορισμό τους, δηλαδή την αποχρωμάτιση και τον καθαρισμό βρώσιμων ελαίων, πράγμα που στο εθνικό δικαστήριο απόκειται να εξακριβώσει.
            
         
               42
            
            
               Λαμβανομένων υπόψη των ανωτέρω, στο πρώτο ερώτημα πρέπει να δοθεί η απάντηση ότι η έκφραση «αφαίρεση ακαθαρσιών» που περιέχεται στη σημείωση 1 του κεφαλαίου 25 της ΣΟ καλύπτει την αφαίρεση χημικών συστατικών που λόγω φυσικών περιστάσεων βρίσκονται σε ένα σε ακατέργαστη μορφή ορυκτό προϊόν, εφόσον η αφαίρεση αυτή βελτιώνει τη δυνατότητα των επίμαχων προϊόντων να επιτύχουν τον εγγενή προορισμό τους, πράγμα που στο εθνικό δικαστήριο απόκειται να εξακριβώσει.
            
         
         Επί του δευτέρου ερωτήματος
      
      
               43
            
            
               Με το δεύτερο ερώτημά του, το αιτούν δικαστήριο ζητεί στην ουσία να διευκρινιστεί αν η σημείωση 1 του κεφαλαίου 25 της ΣΟ έχει την έννοια ότι ορυκτή ουσία όπως η αποχρωστική γη δύναται, μετά την απόπλυση με θειικό οξύ και νερό, να συνεχίσει να κατατάσσεται στη δασμολογική διάκριση 2508 40 00 της ΣΟ και να μη θεωρηθεί προϊόν της χημικής βιομηχανίας υπό την έννοια του κεφαλαίου 38 της ΣΟ.
            
         
               44
            
            
               Κατ’ αρχάς, διαπιστώνεται, υπό το πρίσμα της αποφάσεως περί παραπομπής και των παρατηρήσεων των διαδίκων της κύριας δίκης, ότι το δεύτερο ερώτημα περιορίζεται στην έννοια της «αποπλύσεως» κατά τη σημείωση 1 του κεφαλαίου 25 της ΣΟ και δεν αφορά τις άλλες επεξεργασίες που αναφέρει η σημείωση αυτή.
            
         
               45
            
            
               Από το ίδιο το γράμμα της σημειώσεως 1 του κεφαλαίου 25 της ΣΟ προκύπτει ότι η έννοια της «αποπλύσεως» περιλαμβάνει την αφαίρεση ακαθαρσιών με τη βοήθεια χημικών ουσιών χωρίς να μεταβληθεί η δομή του προϊόντος.
            
         
               46
            
            
               Πάντως, κατά την απόφαση περί παραπομπής και τις παρατηρήσεις των ενδιαφερόμενων μερών, η επίμαχη στην κύρια δίκη επεξεργασία συνεπάγεται τη χρήση χημικών ουσιών, και ειδικότερα θειικού οξέος, πράγμα που όμως στο αιτούν δικαστήριο απόκειται να εξακριβώσει. Κατά συνέπεια, αν υποτεθεί ότι η εν λόγω επεξεργασία συνεπάγεται την αφαίρεση ακαθαρσιών, πράγμα που και αυτό απόκειται στο εθνικό δικαστήριο να εξακριβώσει υπό το πρίσμα της απαντήσεως που δόθηκε στο πρώτο ερώτημα, το κριτήριο που καθιστά δυνατό να καθοριστεί αν, κατ’ εφαρμογήν της σημειώσεως 1 του κεφαλαίου 25 της ΣΟ, τα επίμαχα προϊόντα πρέπει να συνεχίσουν να κατατάσσονται στη δασμολογική κλάση 2508 της ΣΟ έγκειται στην ενδεχόμενη μεταβολή της δομής τους.
            
         
               47
            
            
               Εν προκειμένω, διαπιστώνεται ότι το γράμμα της σημειώσεως 1 του κεφαλαίου 25 της ΣΟ δεν παρέχει καμία ένδειξη σχετικά με την έννοια της «δομής» του επίμαχου προϊόντος.
            
         
               48
            
            
               Εντούτοις, οι επεξηγηματικές σημειώσεις του ΕΣ, παρά την έλλειψη δεσμευτικής ισχύος, αποτελούν σημαντικά μέσα για να διασφαλιστεί ομοιόμορφη εφαρμογή του κοινού δασμολογίου και, ως τέτοια, παρέχουν αξιόπιστα στοιχεία για την ερμηνεία του (απόφαση της 18ης Ιουνίου 2009, C-173/08, Kloosterboer Services, Συλλογή 2009, σ. I-5347, σκέψη 25, και προαναφερθείσα απόφαση Agroferm, σκέψη 28).
            
         
               49
            
            
               Εν προκειμένω, οι σχετικές με την κλάση 3802 επεξηγηματικές σημειώσεις του ΕΣ διευκρινίζουν ότι «άνθρακας ή ορυκτή ύλη θεωρείται ενεργοποιημένος όταν η δομή της επιφάνειάς του έχει υποστεί μεταβολή μετά από ενδεδειγμένη (θερμική, χημική, κ.λπ.) επεξεργασία ώστε να καταστεί κατάλληλος για ορισμένες χρήσεις όπως η αποχρωμάτιση, η προσρόφηση αερίων ή υγρασίας, η καταλυτική αναγωγή, η ανταλλαγή ιόντων, το φιλτράρισμα». Οι ίδιες σημειώσεις προσθέτουν ότι αποκλείονται από την κλάση 3802 «οι από τη φύση τους ενεργές φυσικές ορυκτές ύλες (καθαριστικές γαίες, για παράδειγμα) εφόσον δεν υποβλήθηκαν σε επεξεργασία που μετέβαλε τη δομή της επιφάνειάς τους (Κεφάλαιο 25)».
            
         
               50
            
            
               Κατά συνέπεια, και όπως σωστά σημειώνει η Επιτροπή, η σημείωση 1 του κεφαλαίου 25 της ΣΟ, ερμηνευόμενη υπό το πρίσμα των σχετικών με την κλάση 3802 επεξηγηματικών σημειώσεων του ΕΣ, αποκλείει το ενδεχόμενο προϊόντα που υποβλήθηκαν σε επεξεργασία που μετέβαλε τη δομή της επιφάνειάς τους να καταταγούν στη δασμολογική κλάση 2508 της ΣΟ, οπότε τα προϊόντα αυτά πρέπει να καταταγούν στη δασμολογική κλάση 3802 της ΣΟ.
            
         
               51
            
            
               Στο αιτούν δικαστήριο απόκειται να καθορίσει αν τα επίμαχα στην κύρια δίκη προϊόντα υποβλήθηκαν σε επεξεργασία η οποία επέφερε τέτοια μεταβολή της δομής της επιφάνειάς τους.
            
         
               52
            
            
               Λαμβανομένων υπόψη των ανωτέρω, στο δεύτερο ερώτημα πρέπει να δοθεί η απάντηση ότι η σημείωση 1 του κεφαλαίου 25 της ΣΟ έχει την έννοια ότι προϊόντα που υποβλήθηκαν σε επεξεργασία έχουσα ως συνέπεια τη χρήση χημικών ουσιών και την αφαίρεση ακαθαρσιών δύνανται να καταταγούν στη δασμολογική κλάση 2508 της ΣΟ μόνον αν η εν λόγω επεξεργασία δεν μετέβαλε τη δομή της επιφάνειάς τους, πράγμα που στο εθνικό δικαστήριο απόκειται να καθορίσει.
            
         
         Επί των δικαστικών εξόδων
      
      
               53
            
            
               Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του αιτούντος δικαστηρίου, σ’ αυτό εναπόκειται να αποφανθεί επί των δικαστικών εξόδων. Τα έξοδα στα οποία υποβλήθηκαν όσοι υπέβαλαν παρατηρήσεις στο Δικαστήριο, πλην των ως άνω διαδίκων, δεν αποδίδονται.
            
          
            
               Για τους λόγους αυτούς, το Δικαστήριο (δέκατο τμήμα) αποφαίνεται:
            
          
            
               
                        
                           1)
                        
                     
                     
                        
                           Η έκφραση «αφαίρεση ακαθαρσιών» που περιέχεται στη σημείωση 1 του κεφαλαίου 25 της Συνδυασμένης Ονοματολογίας που περιλαμβάνεται στο παράρτημα I του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο, όπως τροποποιήθηκε με τον κανονισμό (EK) 1549/2006 της Επιτροπής, της 17ης Οκτωβρίου 2006, καλύπτει την αφαίρεση χημικών συστατικών που λόγω φυσικών περιστάσεων βρίσκονται σε ένα σε ακατέργαστη μορφή ορυκτό προϊόν, εφόσον η αφαίρεση αυτή βελτιώνει τη δυνατότητα των επίμαχων προϊόντων να επιτύχουν τον εγγενή προορισμό τους, πράγμα που στο εθνικό δικαστήριο απόκειται να εξακριβώσει.
                        
                     
                  
          
            
               
                        
                           2)
                        
                     
                     
                        
                           Η σημείωση 1 του κεφαλαίου 25 της Συνδυασμένης Ονοματολογίας που περιλαμβάνεται στο παράρτημα I του κανονισμού 2658/87, όπως τροποποιήθηκε με τον κανονισμό 1549/2006, έχει την έννοια ότι προϊόντα που υποβλήθηκαν σε επεξεργασία έχουσα ως συνέπεια τη χρήση χημικών ουσιών και την αφαίρεση ακαθαρσιών δύνανται να καταταγούν στη δασμολογική κλάση 2508 της Συνδυασμένης αυτής Ονοματολογίας μόνον αν η εν λόγω επεξεργασία δεν μετέβαλε τη δομή της επιφάνειάς τους, πράγμα που στο εθνικό δικαστήριο απόκειται να καθορίσει.
                        
                     
                  
          
               
                  
                     (υπογραφές)
                  
               
            (
            *1
         )	Γλώσσα διαδικασίας: η ολλανδική.